text:
mercoledì 20 gennaio 2016
Il sondagjo
Stiefin al ero strac sfinît, e a nol jodevo l’oro di lâ a cjaso. Ai fasevo mâl la scheno che ai jessivo a sbufs dai bregons elegants - colpo dai chilos di masso e dai agns di masso - e al ero stuf di tabajâ cun la int par vuê. Al vevo uno fam nero e voio di sierasi a cjaso a instupidîsi di vecjos films. Ma al vevo di fâ un ultim sondaç a un cualche gioven di cui sa dulà e al vevo di fâse passâ. Amen.
Il gioven in cuestion al ero entrât da la puarto in chel moment, puartant tal so ufici meticolosamentri ordenât uno vintado di sudôr di ascelo e di profum scjadent. Al vevo di vê uno etât indefinibil tra i vincj e i vincjecinc, nencje contant i bruscs come i anei intun arbul, e al ero altretant impazient di lâ vio prin pussibili.
“Buongiorno, è lei il signor Stefano A.”? al vevo det cuntun acent stuart fuartissim - ah ecco. Un vignût jù de mont - dai - come campion al sarà siguramentri interessant.
A lu vevo cjalât par un moment in silenzio prin di rispuindi: apatic, bruscôs, encje lui sorepês, cuntuno specie di banano orendo di cjavei riciots sù pal cjâf.
“Sì” al vevo rispuindût cun afetazion, freansi lezermenti las mans “sì, buongiorno. È qui per il sondaggio?”
“Eh, si po” al vevo det sentansi cenço nencje la creanço di spietâ che Stiefin jel domandàs “la mia insegnante a l’università mi à detto che lei fa sondaggi”.
“Se al vôl” al vevo soridût melifluo Stiefin “i podìn tabajâ par furlan”.
Chel ati al vevo riduçat planc “Ah per me è compagno, se le fa più piacere volentieri. Bon. Ce êsel chest sondagjio aloro?”
“Jê conoscie uno rubo che si clamo Netflix?”
“Netflix?”
“Sì, mai sintido nomenâ?”
“Mmm, forse, ce êse?”
“Ah, uno television digjtâl”.
“Hm”.
“Sì, i varan di vierzi chesto television in Italio l’an cuven, e jo i stoi fasint sondagjios par la DemoVox par savê i guscj dai consumadôrs”. A nol vevo voio di dâ masso spiegazions a chest piscuan, al vevo voio di mangjâ e lâ a cjaso, ma dai, tainlo curto.
“Duncue: ce si clamie jê?”
“Filippo Romani”
“Okay. Paîs?”
“Valstuarto, Cjargno!” al vevo esclamât felic.
“Okay, jê e cjalo un grump di television?” al vevo det passantsi uno matito su las moschetos sotîls.
“Sì sì, un grump. A Udin no 'nd è nujo ce fâ”
“Jai capît. E discjamo encje serie tv da internet?”
“Ehm” al ero diventât ros.
“Ca no si stedi a preocupâ” al vevo riduçat di mistîr “no soi da la polizio postâl”.
“Sì, okay, sì” al vevo det sbufant.
“Eco, chi al divento impuartant pal nestri sondaç: ce gjeners?
“Mmm, bon, machenos, aventuro, azion, horror”.
“Arts marziâls?”
“Sì, bon, ogni tant, masso int che a svualo” al vevo riduçat gofamentri “po son cinês, intato!”
Okay, il piscuan no i plasevo par nuio ma al vevo premuro di finî e di mangjâ.
“Cuindi horror tipo ce?” Si ero alçat da la scrivanio, stant atent a no turbantint l’orden maniacâl, zirant ator di lui ma par nuio incuisitori.
“Ih po, stessos rubos di simpri: zombis, vampiros, strios, lupos manaros”
“Okay, cuindi se al ves di fâ un orden tra i gjeners di horror preferîts ce orden daressial?”
“Mah” al vevo det il piscuan cjalant adalt apatic, cuntuno flemmo che al sameavo di jodi dôs rondelos ruzinidos zirâsi cun fadio uno cun chê altro “par prins disares i zombi. Son fuarts i zombi!” al vevo det entusiastic “I fasin duto uno cagnaro. Dopo” al vevo det cuntuno altro pauso “i metarès las strios, che i fasin i incantesems. I lupos manaros tierç, che i fasin un pôc ridi, i sameo cjans”.
“I resto par ultims i vampiros” al vevo det segnant cuntuno matito suntun sfuei “cuindi”
“Ih bon, i vampiros mi fasin peno. I son uno rubo di giovenutos che i si cjalo chests stupits petenâts e lucicants, ma a e j’è veramentri duto uno stupidagjino, manichins impomatâts. Robas di fenoi” al vevo det, frenant il so entusiasim cjalant Stiefin, e domandantsi par un lamp se il siôr cincuantenne di front di lui al fos un fenôli.
Ma Stiefin a nol sameavo vê vût uno cualche reazion, anzi.
“Ma cuindi segont jê encje par la sô fascio di etât i vampiros i no son credibii?”
“Mah, no, no! Tra noaitis giovens si sa che son uno recito par frutos. I vampiros son propri uno stupidagjino di….”
Stiefin lu vevo muardut tal cuel. Plui precisamentri tal spinâl. E i dincj di vampiro di Stiefin i no ero rafinâts e curâts canins, ma un unic dint grez, sbusât tal mieç par supâ il sanc e encje la miola spinâl, ripugnant come il bec di uno moscjo. Il piscuan al vevo vût dome un sussulto, colant come un sac vueit su la poltrono intant che Stiefin al completavo il so past.
Il dint a si ero ripleât tal palât tant che lui a si suiavo i lavris. Al ero stât imprudent, ma al vevo veramentri, veramentri fam. A non podevo plui. E chest stupit al ero un tabajon.
Però, inmò un viaç, al vevo di ringraziâ Twilight, Buffy e The Vampire Chronicles: cuntun marketing dal gjenar nissun al vevo plui veramentri pouro dai vampiros.
Bon par lui.
di Fulvio Romanin
Etichetis: Contis, Fulvio Romanin, Gjenar di orôr, Gjenar sociâl
martedì 19 gennaio 2016
Il prin Contecurte Day!
in cuatri e cuatri vot, ve che la robe e devente, e cun chest articul nô de Ostarie al è cuntune vore di gust che us invidin ducj al prin maraveôs bielonon imprevedibil...
CONTECURTE DAYSi che duncje, cu la poie dal Sportel di lenghe furlane dal Comun di Listize, Domenie ai 31 di Zenâr, aes 5 sot sere, li de Vile Bellavitis a Listize, intal edifici dulà che e je la Biblioteche, (dongje de Farmacie, par chei che a no cognossin il paîs) si davuelzarà une gare di contis curtis, vierte a ducj, sedi ai contecurtârs, sedi a chei che a àn voie di deventâlu in cheste ocasion.
La gare no je nuie altri che une scuse par inmaneâ un spetacul, si che o varin:
il nestri incredibil e valorôs Famei: Checo Tam
in nestri acuist resint, aromai bielzà che spatussât, il Berlon Michêl Londar
e doi gnûf acuiscj!
Une Camarele trastolone come Lussia di Uanis
Un musicist par meti daûr des contis cualchi sunôr, il Cjantôr: Bizio Citos
E al è clâr che a presentâ dute cheste clape di matuçs e a dirizi la gare al sarà il vuestri fidât Ostîr, Rafaêl Serafin.
Ma cemût si puedial partecipâ a la competizion? Cuntune conte, al è clâr!
Une conte che e à di jessi mandade a Contecurte dentri dal 28 di Zenâr e e à di jessi inedite e che dome l'autôr le cognòs, parcè che in gare nol sarà l'autôr, ma la sô conte. Cun di plui, la conte no à di superâ lis 2000 batudis e chest colp, par esigjencis di leture, il limit al è tassatîf. (come lis regulis de ostarie, insome). L'Ostîr al ricevarà lis contis, al sarà l'unic a cognossi l'autôr e lis ametarà in gare, fin a rivâ a un numar gjestibil di partecipants.
Ce altri dî?
Ben po... che l'event al il prin di cheste fate, tant par scomençâ, e che no si pues pierduli, ancje par vie che insomp, in gracie dal Agriturism Pituel di Talmassons, il vincidôr nol larà cjase a mans vueidis.
Ae fin, cun di plui, un ghiringhel finâl.
Insome... contecurtârs di cumò e di doman, partecipait (ancje su fb), sparniçait, vigneit.
Etichetis: Berlon, Bizio Citos, Camarele, Checo Tam, Cjantôr, Contecurte, Contis, Events e Leturis, Famei, Gnovis, Lussia di Uanis, Michele Londero, Ostîr, Raffaele Serafini
lunedì 18 gennaio 2016
Une biele fieste
Il disc terra straniera dut sgriât al zirave intiersecantsi cu lis peraulis de cjançon mamma.
Ce biele zornade, ce biele fieste par Anute che in chê dì e leve fûr di pupil.
Al jere plui di une ore che la musiche e sunave dentri la cusine, indulà che la taule, par chê dì, la vevin metude tal mieç.
Wafers e amarets a jemplavin une guantiere sistemade dongje un biel vâs plen di flôrs di stagjon che Lino, il pari di Anute, ju veve cjapâts sù in tai prâts.
Par chê zornade la spese e jere costade un voli dal cjâf.
Nol mancjâve nuie: chinots, gasosis, daspò une butilie di vermut, chel licôr cussì dolç che Marieto, il fradi plui piçul di Anute, cul tap de stesse butilie, plui voltis al veve cerçât.
Dute ligrie ancje chê!
Ancje Rinute, rivade cui prins invidâts e jere contente: a chê fieste al jere ancje Toni, che in chê dì se al ves provât a bussâle, no lu varès parât vie.
“Pecjât che vin dome chei discs che sunin di un pieç." si diseve Rinute fevelant di bessole "Se a vessin ancje altris cjançons, magari chês che si balin tignintsi ben strets, une volte studadis lis lûs… mi larès masse ben...”.
Cui sa, se cualchi anime buine e veve sintudis lis sôs bramis? Veiu là tal mieç dal curtîl doi zovins forest che a sgarfavin dentri un russac.
Jerin zovins che a vignivin di fûr, che a levin a scuele cul fradi di Anute, che par fâ contente sô sûr ju veve invidâts.
Dentri in chel sac, ancje se nol jere tant grant, a tignivin dutis lis lôr novitâts e la frescjece de lôr zoventût.
Dute robe che par fortune Sunte, la mame di Anute, no veve viodût. Se no di sigûr si sarès tramudade di muse, zontant il so solit coment: "cuant che si movin i zovins e soredut i students si prepare simpri la vuere."
E non varès vût ducj i tuarts. Ancje se no volevin la vuere, chei zovins dentri in il russac a vevin bombis di vendi.
Bombis come i cjavei che ur taponavin la cope, e che Lino a pene viodûts al crodeve ancje lui di sclopâ, cui sa se pe rabie o pe vergogne di viodi chei oms deventâts come feminis.
E cuant che nissun s'al spietave di chel sac che un di lôr al tignive simpri te man, velis lis primis veris palotulis.
Sunavin i Beatles i Rollig Stones e ancje chê femine che e cjantave cuintri la vuere. E no dut al jere finît. Fur des bocjis di chei fantats plens di morbìn jessevin peraulis che disi di vuere al è pôc.. Peraulis lis lôr che se ancje par tancj in paîs e jerin un scandul a Lino no i displasevin. A jerin lis stessis che al sintive in montagne di partigjan.
Dal dut avilide, invezit, e jere Sunte. Puarete, al puest di chês bielis cjançons su la mame che a sunavin a pene tacade la fieste e scugnive scoltâ dome chel folc che ti trai che e faseve sunâ chê zoventût.
“Ise musiche chê ch’a balin chei mats? – si domandave chê femine dute avilide -.Saltin come spirtâts, o s’ingropin un cun chê altre come madracs. Vergogne,viôt li ancje Anute si fâs braçolâ come chês che si viodin tal cine.”
La plui contente, invezit, par chê biele zornade e jere Rinute. Chei fantats che vignivin di fûr, par tant ben che balant la vevin strenzude, ju veve bussâts ducj dôi.
E Toni puaret? Vere, lui non saveve balâ, ma finide la fieste, se la ves compagnade sot li stelis, une bussade e ancje dôs e sares stade ancje par lui. E chê e jere propit d‘amôr.
di Nello Malisano
Etichetis: Contis, Gjenar romantic, Gjenar sociâl, Nello Malisano
domenica 17 gennaio 2016
La Divine Comedie par furlan
La veretât e je une sole: l'event leterari dal 2016 al è, e o ai pôre che pôcs lu sepin, la publicazion par opare di Aurelio Venuti di une opare che e à daûr agns e agns di lavôr e di studîs: LA DIVINE COMEDIE voltade par furlan.
Nô di Contecurte o vin podût za cerçâ, in anteprime, la bontât di chest lavôr, che al volte par intîr la opare di Dante, in ocasion di Ce contino a San Zorç. E o savin che prin o dopo, chest libri al finissarà inte nestre rubriche di Lets par furlan. Insome... Cumò no podês dî di no savêlu, e cumò ancje la lenghe furlane e je... divine, in ducj i sens!
Pûr trop al cole Vinar 22, la stesse date che l'ostîr al à di preparâ la sô serade a Sclaunic, ma e je vere che e cole aes 17, ven a stâi che cualchi bulo (e o savin che 'nd è) al podarès fâ la doplete, come intune 500 :)
A chest progjet, dute il nestri preseament!
Etichetis: Aurelio Venuti, Events e Leturis, Lenghe Furlane
venerdì 15 gennaio 2016
La viertidure
Par cuindismil furlans, l’ultime domenie di Març no je une domenie come chês altris.
Le stan spietant di sîs mês e cumò e je rivade, finalmentri.
Nossere o ai preparât dut, cirint di no smenteâ nuie. Lis cjanis, i mulinei, i ams, i viers, i gucjarins e dut l’armament par lâ a pescjâ.
Po nol mancje il panin, il miluç e il sugo-di-pome.
Son sîs di matine e o ai ancjemò sium. No ai durmît cuissà ce, tante e je la gole di lâ a pescjâ. Tocje saltâ fûr dal jet di corse; une lavade di premure, un pocje di gulizion e po i ultins preparatîfs. No stoi a descrivi la monture di pescje; nancje Rambo.
Tirât fûr il vecjo Morini a cuatri marcis e cui cuviertons scuasit moto-cross, o jes dal curtîl, cence meti in moto. Eh sì, parcè che il bastardut-campanel-vuardian, cuant ch’al sint un motorin, che al sedi chel dal puestin o il gno l’è istès, al fâs un fisco di chei e al svearès dut il vicinât.
Tocje fâ almancul dusinte metros, sburtant a gjambis, po i met in moto e vie.
Al è ancjemò scûr che o rivi jù tal Tiliment e o voi a metimi tal puest che o vevi olmât i dîs passâts e, come che o speravi, nol è nissun.
Il puest al è alc e ce; une biele buse daûr de voltade, li che di sigûr e sta une biele trute.
Armât l’am cun doi biei viers vivarôs, i tachi pescjant a font. Salacor, o pescjarai cul gucjarin plui tart, cuant che il soreli al sarà alt. Son siet mancul cinc e, ancje se si varès di tacâ aes siet, i buti dentri. Passe un cuart d’ore e neancje une becade; mi par impussibil, ta une buse cussì a scugne sedi alc.
O cambi viers; nuie. Mi ven un suspiet, o cjali ben l’aghe e il suspiet al cjate conferme; aghe di nêf. Par fuarce nol mangje. L’aghe e je masse frede e il pes al à pocje fan. Jo o ten dûr e continui a cambiâ viers, ma nol è nuie ce fâ. Son lis vot e mieze e o viôt cualchi altri pescjadôr, su chê altre rive; “Cjapât?” domandi jo, “Nuie!” je la rispueste. O tachi a viodile brute; nol è pussibil. O stoi rugnant par dentri se provâ cul gucjarin o no. Spietìn ancjemò un moment: “Al tacarà a mangjâ!”, o pensi.
Tor nûf o sint un vosarili e a rive int. Une trupe di pescjadôrs si fasin dongje, viodint chê biele buse. Tal trop al è ancje un frut ch’al varà vût si e no dîs agns, e nol vegnie a metisi a tre metros di me. Stoi par parâlu vie, ma i sint so pari a dî ch’a è la prime volte ch’al pescje e al sarà dificil ch’al cjapi alc.
Il frut, dopo che il pari i à montât i viers e jessisi slontanât, al bute dentri. Tirant a câs al bute a un metro dal me am. O stoi par dîsi une madone e parâlu vie, cuant che il frut al tache a zigâ: “Papàaa!, papàaa! al beche!, al beche!” e une trutone e tache a fâ salts fûr de aghe.
Jo o soi incantesemât. Al rive di corse so pari e al tire fûr da l’aghe une Fario sot dal chilo. E a tache la gjonde dal frut. A mi ven su il fum; dacuardi il cûl dai principiants, ma neancje une becade in dôs oris, al rive lui e a mi sofle la trute sot dal nâs.
O varès butât ta l’aghe pari e fi, po mi cuieti e o cambi di puest. Oramai il bon da la buse al è saltât fûr.
Plui tart, pescjant a gucjarin o rivi a fâ quote e sot misdì o torni dongje, cun cuatri bielis trutis te borse.
Vicin cjase o sint il bastardut-campanel-vuardian ch’a mi ricêf cu la sô fanfare.
Su la stradele mi spiete il gjat; al sa ch’a l’è alc ancje par lui.
di Pauli Jacus (IV3IAN)
Etichetis: Contis, Gjenar ironic, Gjenar romantic, Pauli Jacuss
giovedì 14 gennaio 2016
"Mostra la lingua"... dal Ostîr
L'Ostîr al è une vore atîf, in cheste seconde metât di Zenâr e il 26, tor vot e mieze sot sere, li de librerie Tarantola di Udin, al sarà l'Ospit di une gnove Rassegne leterarie inmaneade dal Progjet Alfa Beta: MOSTRA LA LINGUA.
La Rassegne, par cure di Elisabetta Pozzetto, si propon di lâ ae scuvierte des lenghis minoritariis e e tacarâ propit cul furlan, ospitant un event che al à a cefâ cul Premi San Simon.
Al sarà "Mi ven di reading", il spetacul di cjacaris e leturis za metut adun l'an passat par cure de Citât di Codroip par pandi i lavôrs finaliscj dal Premi, e in chest cas, par disniçâ la iniziative, al sarà propit il lavôr vincidôr, Soreli jevat a mont.
A cjacarâ cun Raffaele Serafini al sarà il gjornalist Walter Tomada, che al è ancje stat in zurie. A lei lis contis il president de zurie, Carlo Tolazzi, e la vôs di Onde Furlane, Mauro Missana.
Pe ocasion, l'ostîr al regalarà la leture di une conte inedite che no je te racuelte, ma e cuche inte cuvierte dal libri e si podarà scoltâ in cheste ocasion!
Etichetis: Events e Leturis, Ostîr, Raffaele Serafini
lunedì 11 gennaio 2016
Il passarin incjantât
Mariute e nassè intune borgade des valadis dal Nadison tal 1880, plui o mancul, ancjemò di tete e restà vuarfine di mari, ae frutine le à cressude sô agne Norine. Il pari, paron dome dal aiar che al respirave, al restà a in dopli scunît cun cheste disgracie. Cul timp si bonà e al partì pes Gjermaniis, puartantsi daûr doi fîs zovenuts che i saressin stâts di grant solêf.
Dongje cjase di Norine e viveve Jacume, une sacraboltade catalogade come strie. Il so sotet al faseve pôre, al jere un baraçâr plen di gjats e corvats. In paîs cuant che le viodevin, le saludavin, ma al stes timp a incrosavin i dêts sconzurant. Ancje al bonsignôr, se ben che al predicjave disint che al jere pecjât mortâl crodi tai strieçs, la crodince popolâr i veve cjapât pît te tonie, cussì pûr lui si rivuardave di jê incrosant i dêts de man drete, intant che cun chê çampe al sostignive il breviari: - Libera me Domine… -
Jacume, cuant che e cjatave Mariute par strade, no podeve stratignîsi, cun bocje sdenteade e ridinte i diseve des mignagnulis:
- Ce biele frutine!, vegnistu cun me che ti mostri i tutuis!
A gnagne Norine chestis atenzions no i plasevin, e veve i siei scrupui al rispiet.
Une dì, agne e gnece a jesserin di cjase par une puartele secondarie sperant di no intivâsi cun chê sgrembie di femine, ma nancje fâlu a pueste le cjatarin te crosere dal cimitieri, si le viodeve strache, cjamade di fagots che i fasevin molâ une maledizion a ogni pas. Cuant che lis viodè, la sô muse cinisine e ripià colôr, la cjaladure e cjapà vite, al pareve propri che lis spietàs, alçant une secje man e proferì fufignote:
– Mandi Mariute… ninine jê!
- Mandi, mandi - i diserin slontanantsi premurosis.
A penis fûr dal abitât, Norine si fermà a tabajâ cuntune comari pierdint di voli ae piçule, di bot si voltà a clamâle:
– Mariute, Mariute - nissun rispuindeve. Le clamà di gnûf:
- Mariute, Mariute, dulà sêstu? – par dongje si viodeve un passarin che al svoletave, Norine e jere bielzà fûr dai sintiments, cuant che si sintì la vôs de frute:
– Gnagne, gnagne, o soi ca!
Mai si capì di dulà che e fos saltade fûr. Gnagne Norine simpri e crodè che Jacume e ves urdît un incjantament, fasint deventâ passarin la gnece. Mariute e je cressude crodint lu stes.
La vite le puartà a sei mê none, mi tocjà a mi ricevi la confession di cheste sô aventure “veretât”. Smaraveât de crodince de viele, i disei:
- Ma none…ce disistu?
Sigure e cuasi rabiade mi rispuindè:
- Cualchi volte ti aio forsit dit une robe par chê altre?
La veretât e je che no ai savût ce rispuindi e cuasi cuasi i crodei!
di Galliano di Buenos Aires
Etichetis: Contis, Galliano di Buenos Aires, Gjenar fantastic, Gjenar romantic
venerdì 8 gennaio 2016
Cence pêi su la lenghe
rusignûl di flum:
sui pics dal spin si nete
pantan des çatis
Kobayashi Issa
1763-1828
Bastian al jere pene saltât fûr di cjase, che al veve incrosât Marika e Gjervaso cu la carocele, a puartâ ator il picinin che a vevin vût di pôc. Lôr i vignirin dongje ducj contents, a mostrâi la creature.
«No isal biel?» i veve domandât subit l'om, cu la femine che e rincarave la dose domandantsi cun false ironie cemût che al podeve jessi vignût fûr un frutin cetant maraveôs.
Bastian lu cjalà par un marilamp, spostant cu la man une plete de cuviertute.
«Ben po, no disarès» i rispuindè, seriôs. «Al à dôs orelis a svintule che a parin lis mantiis di une broche, il cjâf al è dut grumbulôs e ancje se al è piçul si viôt za la sbessule. Cun di plui, cumò, cence cativerie, ma mi pâr che al è ancje un tichinin strabic. In ogni câs, biel no mi sint propit di dî che al sedi. Però o ai veramentri gust che vîs vût un frut. Congratulazions! E scusait se o scjampi vie di corse, ma o ai premure e no ai timp di pierdi a contâ chê dal ors. Mandi!»
E ju veve lassâ li, tal mieç de strade, scaturîts e ofindûts.
No jere la prime volte che e capitave une robe simile, cun Bastian, e aromai dut il paîs lu odeave. No che al disès robis faladis. Il frut di Marika e Gjervaso al jere pardabon une vore brut, e lôr doi a jerin pardabon doi tabaiots.
Cussì come che jere vere che la vecjute muarte pôcs dîs prime e jere triste e peteçone, o che la nuvice de sabide stade e jere vistude come une bomboniere ciçone, e cussì come che i cuadris che a jerin in mostre in canoniche, piturâts dal fi dal Sindic, a fasevin pene e no vevin propit nissun valôr artistic. Dutis robis che al veve pandût a ducj chei che i capitave di cjacarâ, comprendûts i direts interessâts. Cuant che al doprave facebook, po, al jere inmò piês.
Di muse no tu sês cuissà ce, e la fotografie e fâs schifo, i veve scrit a une friçute dal paîs, plene di Mi piace, ma cun chei luvris o met mi piace dome pe sperance che prin o dopo tu mi fasedis palpâ un.
Plui che une poesie, al pâr che tu vedis mangjât une scjate di baci perugina e copiât lis cjartutis, i veve scrit a un altri.
Ma che mi scusi, al veve comentât candit li di une siore che no voleve i bots dal ultin dal an, ma se e je stade chê altre dî tal nestri negozi a cjoli la aragoste vive par fâle cuei? Ma no mi somee migo che i vueli masse ben aes bestiis jê!
E vie cun chê ande, fintremai che a vevin tant cjacarât di lui che i jere rivade cjase une gjornaliste e dopo provât une vore (une volte al veve di lâ vie, une altre al veve voie di durmî, une tierce al steve cagant…) e jere rivade a fâi une interviste. «Ma parcè isal cussì, lui?» i veve domandât, e lui, cence tant mateâ, i veve ufiert di svelâi il misteri par bêçs, cumbinant subite l'afâr. «Che a vegni cun mê, che i mostri» i veve dit puartantle intun cjôt, insom dal curtîl.
Ce che i veve mostrât, al jere di no crodi. Intune piçule stanzute, gobo e cracagnot, e jere une creature che no si capive ben se e fos om o bestie. E veve i cuars, la piel colôr budiese, il cuarp une vie di mieç fra un nanul e un simiot, ma cuntune code fofe e plen dapardut di pêi. No si jere scomponût, cuant che ju veve viodût, e cun dut che al veve chel aspiet, nol rivave a fâ pôre. Anzit, framieç dai pêi de muse e saltave fûr une bocje che e rideve, ma di une ridade indecifrabile, che chê dal cuadri di Leonart e jere nuie a confront. La ridade e pareve a moments mareose, a moments di contentece, cussì come l'ategjament dal mostri.
«E ce robe ise, chê li?!» e veve businât scaturide la gjornaliste.
«A no sai», al veve confessât Bastian. «Le ai cjatade tal cjôt une sere e di chê volte o ai scomençât a jessi sincîr cun ducj. Volevi parâle vie, ma o ai scuviert che e sta ben chi. No mangje e no domande nuie, ma no va vie. La puarte e je simpri vierte e pûr jê no scjampe. E jo soi plui content… insome, miôr vêle che no vêle».
La gjornaliste e leve indevant a scocolâ i voi, cjalant la creature che e tirave fûr e dentri une lenghe lungje e sgliciote. E jere la uniche robe dulà che no jerin pêi.
di Raffaele Serafini
contis dal Ostîr
Nigawarai 苦笑
Un Nigawarai (voltât a la letare "ridade mareose") al nas des emozions negativis no pandudis, chês che si scugne platâ daûr di une ridade false.
Il so aspiet al fâs ingomut: al à un cuarp verdulin, larc, cracagnot e vistût di straçs; la bocje e je pelose e di continuo pleade intune riduçâ incuietant. Al à un pâr di cuars sul cjâf e lis çâtis a son munidis di sgrifis velenosis. Al pâr strani, però, che il velen al puedi jessi doprât come midisine cuintri il mâl di panze. Vê un Nigawarai tai paragjos al è vonde par causionâ barufis fra la int e malumôr.
Etichetis: Contis, Contis dal Ostîr, Gjenar fantastic, Gjenar sociâl
giovedì 7 gennaio 2016
Contis curtis a Sclaunic!
Chest 2016 il vuestri Ostîr al scomence cuntune vore di iniziativis e ve chi, la prime, che e je inmaneade dal Circul Culturâl e Ricreatîf LA PIPINATE di Sclaunic, ma che e à come jutori nuiemancul che la nestre ostarie, fuarte di famei e berlon. Di ce si tratie?
Un spetacul di contis curtis par presentâ i doi libris dal Ostîr, par fâ cualchi cjacare su la narative curte, par sintî un pocje di musiche... viodi cualchi disen, forsit cualchi fotografie... insome, dut fûr che une presentazion noiose.
Chi parsore o vês la locandine in jpg di scjamâ, e se o volês sparniçâ la robe ator, ve chi la pagjine dal event facebook dulà che si pues fâ i invîts e dulâ che si cjataràn dutis lis gnovis sul event.
Ma nô us lassin 10 bogns motîfs par vignî a Sclaunic il 22 di Zenâr:
- Si presentarâ il libri Contis di famee, cun il nestri berlon de ostarie, Michêl, che nus regalarà une performance... eroiche!
- Si presentarà ancje Soreli jevât a mont, e magari o scuvierzarin ce che a son chescj benedets yokai, e cemût che si scrîf un haiku par furlan, e soredut il nestri famei, Checo, nus leiarà pe prime volte in public une conte dal libri che al à vinçût il San Simon. Robis di... insumiâsi!
- Luca Pagot, from Pipinate, al stiçarà il vuestri ostîr a disvelâ cemût che si scrîf une conte di famee e cemût che i è saltât tal cjâf di lâ a cirî gnot in Gjapon.
- O varin l'onôr, drete drete from Sclaunic, di vê une letore, Alice Passone, che no dome e sarà di jutori a berlon e famei, ma nus leiarà une conte... regâl!
- Si podaràn viodi i disens origjinâi de cuviertine dal libri di Soreli jevât a mont, che a son ancje un tichinin incuietants
- Si podarà sintî un duo che za dal non al è dut un programe e che al à il disc gnûf che al sta par vignî fûr: In 2 rive no tocje a saràn i responsabii dai incomuts musicâi
- Si podarà scoltâ une conte inedite scrite di pueste par la serade che e cjacare di Sclaunic, e tire fûr un personaç storic dal paîs e forsit... us fasarà pôre!
- Al sarà tal public un contecurtâr che al ven di lontan e che al è in patrie par cualchi dì: Nello Malisano, fantats, in cjar e vues! E o contìn di viodi ancje cualchi altri contecurtâr...
- Forsit lis contis ineditis a saràn dôs...
- In gracie dal Circul Culturâl, nol vignarà permetût di lassâsi come cjans...
Insome... cemût mancjâ?
E ve chi, par cui che al à voie lis robis cuntun pocje di uficialitât, ancje il comunicât stampe de robe.
Etichetis: Berlon, Checo Tam, Contis dal Ostîr, Famei, Gnovis, Michele Londero, Ostîr
Iscriviti a: Coments al post (Atom)


c: text/html

text:
lunedì 27 ottobre 2014
Il Merecan
7 coments:
-
-
Nelo, sa tu pensis ben Benjamin a nol è di bessôl. Tu a tu vivis in Sicilie, Jaio in Belgjiche, jo in Piemont e insiemi cun Gelo e cualchi altri o sin jenfri i plui atîfs in contecurte. Devi jessi une sorte di nostalgjie ch'a nus sburte. Bepi
- 27/10/14, 19:11
-
-
O ai a pene viodût un documentari ae Rai sui "dialets talians" e dopo vê mostrât le fierece dai sardegnüi cu le lôr lenghe e mostravin i furlans che disevin che a si vergognavin di fevelâ par furlan e a ierin convints che le lenghe furlane a sarès sparide. Il documentari al jere stât fat ae fin dai agns 50 e al passave su Rai Storia iar sere. Coragjo, le lenghe furlane no é inmó sparide:-)
Jaio
- 28/10/14, 08:01
-
-
Bepi, je veve forsit che si capis trop che al vâl il pan cuant che la panarie e je vueide. Par chest i
Jo, tu, Yaio, Galiano il pan che je la nestre lenghe, lu cirin ancje se là che a stin il fornâr sot cjase no l’è bon di fâlu. Nostalgjie? No crôt, almancul par me. Al à reson Yaio cuant che al scrîf che plui di cualchidun si vergognave a fevelâlu, convint che fevelant talian la sô vite cambiats in miôr. Puaret
- 29/10/14, 15:53
-
-
Nelo, secont me Galliano al cjate plui ocasions di noaltris, torzeons talians, di fevelâ la marilenghe. Jo o soi stât timp indaûr un par di voltis a Buenos Aires e o ài cjatât cuartîrs intîrs ca fevelavin un furlan une vore miôr dal nestri di cumò, ch'al è stât imbastardît di talian, inglês e vie dilunc. I Talians - Argjentins a no vevin pôre di fevelâlu jenfri lôr, ancje parcè ch'a no savevin il talian. Là vie a son ancjemò fameis interiis ch'a fevelin dome furlan e spagnûl. Bepi
- 29/10/14, 18:51
- nelodifeagne_51 ha detto...
-
Invito Per Yaio :
Sala Préz Daint
Rue Pres - Sr. Paul - 44400 Ivoz Romet
Belgio Si mancje il purcit cu mei amîs furlans che rivin dal comun di Badilian
Il 18 -01 2015 - pranzo
- 09/11/14, 15:06
- Yaio ha detto...
-
Salve Nelo,
Tu âs di volé dî:
Salle des fêtes d'Ivoz-Ramet
Rue Prés St-Paul
4400 Flémalle (Liège)
Belgique
O soi stât lùi un grum di agns indaûr a mostrâ i miei cuâdris. O vevi vendût il plui biel. Un viste di Rigulât prime dal taremot ma cun tune interpretazion personâl e mistiche. Indovine cui che lu veve comprât...Un sindicalist calabrês di lí ator:-)
Da un an, no stoi plui a Bruxelles ma dongje Alicante in Spagne ma o cirarai di vignî si no ai impegns e se o cjati un avion cence vê di pierdi une zornade dome pal viaç.
Di fat, o mi cjati ae stesse latitudin che Palermo ma une vôre plui al ovest. Cjalant pal barcon dal gno studi, o puedarès viodi le Afriche cul telescopi:-) ma mi contenti de viste chi ai achi http://www.ivideon.com/tv/camera/200-c5c7cbd045590035d254dc145aafaf53/0/?lang=en
Un salût
Lire plus: http://www.netevents.be/fr/agenda/12584/Salle-des-fetes-d-Ivoz-Ramet/#ixzz3IvJ14vHK
- 13/11/14, 06:50
- nelo51 ha detto...
-
Mandi Yaio, o pensavi che tu fossis ancjemò a Bruxelles e savint (io no voi) che miei cognossints furlans a van a copâ un purcit propit là, come che ti ai scrit,, pensavi che ti varès fat plasè rivivi une zornade cussì impuartant par nô furlans. Mi fâs plasè che come lis cisilis tu ziris il mont e che cumò tu sês là che il soreli al plui cjalt.
- 15/11/14, 12:58

robotstxt: allowed

filter: keep


text:
Il von al veve le manie dal asêt. Se si lu ves lassât fâ, al varès mangjât ne salate ancje par gulizion. Ce tant che i plaseve l'asêt! L'asêt di vin neri, di vin blanc, di most, il balsamic e l'asêt di nuie, ma asêt ancje chel. E ce tant che al rideve des salatis polachis e russis cuinçadis cu le maionese o le creme! Cemût jerial pussibil? E jù un'altre rasade di asêt inmó prime di cerçâ se no 'nd jere avonde. Altri che maionês! A lu saveve ben lui che al jere stât a lavorâ in Russie.
Maionês? Il nono cuant che al contave chê di so pari, al si meteve a taule e al tacave a contâ chê dal asêt. Al diseve che le peraule maionês e ven dal francês e alore parcè pronunziâle ae taliane? Cussì al zontave senape disint che par furlan a si varès di clamâle mostarde e no senape. A lu saveve ben lui che al veve stât vincj agns in France e alà a cuincin le salate cule mostarde... tant che al contave chê dal ors e chê dal von, al diseve che lui a nol jere stât tirât sù cui tantum ergos e che tal '68 a Parigji lui al faseve bielzà il '69 e zontant sâl al sâl, plui al contave a plui al salave.
So fi, tirât sù cun Goldorak, une dí i veve metût il pevar tal salarin, ma invezit di vuadagnâsi une ridade al jere restât di stec cuant che so pari, dopo le prime cerce, al veve zontât inmó pevar. Anzit, d'in chê dí al sâl sul sâl al zontave pevar sul pevar e le mostarde ae senape. Robis da mats parcé che lis sôs storiis a no finivin plui.
Vuê, seti par voie, seti par nuie, seti par fuarce o par fâ miôr che piês, il fi al fâs dut in dopli.
L'asêt, il sâl, il vueli, il pevar, il sucar, il cafè, il formadi gratât, dut in dopli. Ancje le salate. Alore, parcé no ancje il rest?
Cussí, cun chê da vivi il dopli, ae trentine al somee che al ledi su le sessantine e forsit al vivarà dome le metât ma almancul al varà vivût dut intîr.
«Ce sano i vecjos de vite che no àn mai savût stâ cence lavorâ?»
So fie invezit... Chê po, nuie cul mangjâ o il cuinçâ. No ise cuinçade avonde? E po jê e je stade tirade sù cule Coke. Pal moment e çuete.
Par vie che a si é fate operâ dal poleâr di un pît. Il grop che i faseve in tes scarpe al pareve cussí brut, ma cussí brut... Insome; a pene che no çuetarà plui, a si fasarà operâ ancje ae çampe. Si puedial lâ ator cuntun poleâr sí e un no? No, nomo? E alore a si è fate fâ iniezions di buttok pes ruiis che a crodeve di vê tal cerneli e par trê mês e à vût mâl di cjâf. Ma si puedial vivi cu lis ruiis ator dai vôi?
No, a no si pues. Alore vie une altre iniezion e par doi mês a jere deventade sorde.
«Achi di pôc, si fasarà patocâ encja la ruia dal cûl!» al dîs so nono ironic.
Ma jê a no lu scôlte. Cul poleâr dal pît a profitarà par fâsi "butocâ" il rest de muse, disse. Ce sano i oms di chestis robis? Po palpantsi une tete: Joisus!
di Jaio Furlanâr


text:
Daspò de sperimentazion fate vie pal an academic 2008 – 2009, la Regjon Trentin – Sud Tirôl e à concuardât cu la universitât di Trent di lâ indenant e di infuartî il progjet di formazion e di ativitâts didatichis e di ricercje a pro des comunitâts minorizadis di chel teritori. A son cuatri i percors previodûts dal progjet: insegnament di linguistiche des varietâts todescjis feveladis in Trentin; formazion di grups di vore su la didatiche par ladins, mochens e zimbars; azions par infuartî lis competencis linguistichis dai operadôrs e dal personâl public a contat cun chestis comunitâts; e promozion de ricercje su chestis tematichis.
Font: Regjon Autonome Trentin – Sud Tirôl, 19/11/09


text:
Il Consei
regjonâl des Highlands e des isulis (Gàidhealtachd agus nan Eilean)
al à metût a disposizion une mape sui servizis scolastics par
gaelic. L’obietîf al è chel di judâ i gjenitôrs che a vuelin
che i lôr fîs a studiin il e par gaelic a sielzi la struture
scolastiche miôr. Il sît al ufrìs la liste dai nîts, des scuelis
pe infanzie, des primariis e des secondariis là che si dopre la
lenghe gaeliche scozese cun specifichis sui servizis ufierts e ancje
sul numar di fruts che ju frecuentin. Tal câs des scuelis
secondariis, in plui dal numar dai students che a studiin des
materiis par gaelic, si dîs ancje trops che a son chei che a doprin
il gaelic tant che lenghe native e chei che invezit a son inmò
principiants.
Font:
Gaelport, 23/08/13


text:
Il
gnûf president de Regjon Alsazie – Champagne – Ardenis –
Lorene, Philippe Richert, intant dal so discors di insediament si è
impegnât a meti sù une conference là che a puedin partecipâ ancje
chês fuarcis che a àn vût un consens impuartant a nivel locâl ma
par vie dal sisteme eletorâl no son rapresentadis intal Consei
regjonâl, in primis i autonomiscj alsazians di Unser
Land e i ecologjiscj – regjonaliscj
(EELV), in maniere che a puedin dî la lôr su lis decisions
principâls che il Consei al cjaparà. Un esempli che al sarès di
espuartâ ancje inaltrò, al à comentât Christian Troadec che, ae
vuide de coalizion sovraniste Oui la
Bretagne, intes ultimis elezions al
veve cjapât il 6,71% dai vôts cence rivâ però a jentrâ in Consei
regjonâl. Troadec al à duncje domandât ancje al gnûf president de
Regjon Bretagne Jean-Yves Le Drian di meti sù une conference
regjonâl slargjade.
Font:
Agence Bretagne Presse,
07/01/16


text:
Alfred Nobel
Alfred Bernhard Nobel (Stocolme, 21 di Otubar 1833 - Sanremo, 10 di Dicembar 1896) al fo un chimic svedês.
Al è cognossût par jessi stât l'inventôr de dinamite e il creatôr dal Premi Nobel. Dissindint di Olof Rudbeck, sienziât e scritôr svedês dal XVII secul, e nassût in une famee a vonde siore di inzegnîrs, Nobel al ricevè une istruzion privade in Russie, dulà che la so famee si trasferì cuant che Nobel al jere zovenut.
Tal 1866, ae etât di 33 agns, al inventà la dinamite, rivant a fâ assorbî la nitroglicerine di une polvar inerte in mût di fâle deventâ manegjevule. In pôc timp al vierzè une societât e une vore di laboratoris intune ventine di paîs, ancje in Italie ad Avigliana, in provincie di Turin. In chest mût, il so grup finanziari al deventà un dai plui potents dal planet.
Il 27 di Novembar dal 1895, Nobel al firmà il so famôs testament, cul cuâl al istituive i ricognossiments che vuê son cognossûts in dut il mont sicu Premis Nobel. Un an plui tart al murì par une emoragjie cerebrâl te so cjase inte riviere ligure.


text:
martedì 25 novembre 2014
La vacje di Sant Denêl
«…Ma mi insumio, soio muart, o cualchidun cence che mi acuarzi mi aial puartât in chel mont che nol è plui ma, che ben ancjemò mal visi?» si domandave Bepo, sfuarçantsi di vierzi i voi, dopo une gnot, là che nol capive cui che lu veve puartât in chei timps indulà che il snacai sù la sô muse al faseve ancjemò di paron.
A Bepo, i tornavin tal cjâf e denant dai voi, ricuarts di vite, vuardâts in chê scjate misteriose, che nissun al sa se la vin tal cûr o tal cerviel: in chê cassele là che il timp planc, planc, ju lave di ducj i torments e i dolôrs di in chê volte, par dopo, cuant che mancul s'al spietin, magari tal sium, fasiusai rivivi simpri plui biei.
E in chê vegle, i pareve di jessi tornât pardabon indaûr te sô infanzie; usmâ l'odôr de jerbe brusade da zulugne, che e cresseve su chei cuei salvadis, indulà che di frut al lave a tindi; viodi lis viscjis tindudis plenis di ucieluts: luiars, franzei, montans, gardelins...
«Dâti di ca… vierz i voi, sveiti, no âtu finît di dî strambolots, al è di oris che tu fevelis di bessôl»…
Ulive, stufe di sintîlu, si zirave, gnervose, tal jet. Sarés jevade, ma fûr des cuviertis e jere une criùre che faseve dreçâ il pel a pene a meti fûr la man. Po dopo dal barcon si sintive che su la strade la tramontane e soflave cence nissune creance e che la ploie e colave jù a selis.
Puare femine, sintût chel timp la di fûr, e varès volût di gnûf impisulîsi e par chest lu preave di finî cui siei siums , ma lui no la sintive. Cui sa là che Morfeu lu veve puartât!
«Le vacje di Sant Denêl – Bepo, crustant i dincj al murmuiave – le vacje di Sant Denêl…»
Sì, Bepo, cumò al jere montât sù su chel tren che di Udin, ogni dì, passant par ducj i paîs a bas des culinis, al rivave sù, fin tal paîs dal presut, propit a San Denêl. Ulive lu veve capît pai strambolots che a jessevin da sô bocje, come che e veve capît, istes des sôs peraulis, che cumò il tren si jere fermât te stazion di Feagne.
«Doman…, sì doman…» biât, Bepo, cussì al predicjave «tu mal dâs doman, cuant che cul tren o tornarai a passâ par chi ….. Vignarai cu la scjaipule…»
Bepo si insumiave di un gardelin che un so amì, propit di Feagne, al veve cjapât sù par lui suntun nît poiât intun di chei peçs che a cressevin ator ator de stazion.
Ulive, puare femine, tal sintilu no saveve se ridi o vaî e rassegnàde, provant di gnûf a sveâlu par falu tasê e veve zontât:
“Banducel, cuâl gardelin, cuai peçs de stazion di Feagne, cuale vacje di Sant Denêl. Chei arbui ju an dislidrisâts di un piès, e ancje la vacje di Sant Denêl le an sfantade di une vore di timp.
Intant, là di fûr, la buere no dave padin. La ploie ancjemò e colave bondant e no tant lontan si sintive sbati cualchi barcon. Su la strade, invezit, al pareve che al corès alc di grues, che l’aiar al puartave vie cun sè: forsit un toc di gorne o un grues carton.
I burlaçs di chê brute matine a Ulive i parevin il spieli di chel mont, gnûf, che di cualchi an planc, planc si fâseve indenant: un mont di miserie, di cjasis fredis, di fantats, par sante scugne, cu lis mans tes sachetis, paris di famee cence lavôr e Diu nus vuardi, come une volte al tornave un mont cun pôcs bacans e i tancj muarts e di fan.
«No, no , in chel manicomi di timp e di mont là di fûr no ai voie di lâ: miôr sta chi tal cjalt, sot des cuviertis, ancje se mi tocje scoltâ lis bufulis di Bepo, i siei mateçs cui gardelins e cui siei viaçs su la vacje di Sant Denêl, ancje se a pensâle ben no mi displasin: a somein a bielis flabis».
di Nello Malisano
Etichetis: Contis, Gjenar romantic, Nello Malisano
sabato 22 novembre 2014
Hommage à Peter Hyams
Mamoudah ben Ali al stave traviersant il desert ros te lungje strade che di Gundàm e parte a Timbuctù: al veve però cjapât un troi alternatîf passant par un puest che al cognosseve nome lui cuant che… il so camel al pescjà une strane scjatolete di lamiere che si moveve sui cingui.
di Checo Tam
Etichetis: Checo Tam, Contis, Famei, Gjenar fantasience, Gjenar ironic
mercoledì 19 novembre 2014
La comete
Roxane e netave ben i ufizis de NASA ma e jere masse curiose e no resistè a vierzi chê stanzie misteriose cun chel badge di un tecnic che e veve cjatât sul paviment.
Maravee! Une stanzie scure ma plene di lusutis che a rapresentavin lis stelis e al centri une grande piere, sui 2 mt di diametri, sospindude al sufit cun cuardis pituradis di neri e che no si notavin tal inprin. Un modelin di sonde al jere “aterât” su la piere e daûr di chel e stave une telecjamare… vêso capît? Roxane e stave ancjemò realizant a ce che e servìs chê “instalazion” ma cualchidun le cjapà pal cuel e le indurmidì cul cloroformi…
di Checo Tam
Publicât di gelo stellato a lis 01:59:00 10 coments
Etichetis: Checo Tam, Contis, Famei, Gjenar romantic, Gjenar sociâl, Gjenar storic
venerdì 14 novembre 2014
Alc al è alc
Il frutin al jere sintât suntun clap, incjastrât framieç di altris pieris grandononis, slacadis jù de parêt de mont.
I deve la schene: al cjalave, denant di sé, un foran che al scocolave i voi suntun sbit di cîl cence nulis e sul vert inrusinît dai peçs, di ca e di là de valade. A man drete dal picinin, inscrufuiade, e steve une bolp, e se nol viodeve mâl, a man çampe, fate sù tant che un spali, i someà di viodi une lipare, cul riçul ben alt sul mustic, ma forsit lis dôs bestiis a jerin dome inte sô imagjinazion: cuant che al rivà dongje il frut al jere di bessôl.
«Mandi!» i disè la canaie, voltantsi indaûr al cisâ dai siei pas e scjassant la sassare di riçots bionts.
«Ma-mandi», i rispuindè lui, scaturît. Al veve cjaminât par oris, jenfri lens e pieris e bosc e baraçs, lant sù pai crets dulà che al jere sigûr di no cjatâ anime vive, e cumò, viodi un frut, un frutin - trops agns al podevial vê, sîs… siet? - lu lassave no pôc maraveât.
«Cemût ti clamistu? Ancje tu achi a cjalâ la mont che mangje il soreli?»
«Gabriêl, mi clami, ma…»
Il zovin al cjalà dulà che al cjalave il piçul, che intant si jere tornât a voltâ. Une bale rosse, come di ûf, si steve sbassant jenfri la V metude adun dai flancs des monts: e pareve propite une bocje che lu strenzeve. Al somee Pacman che al mangje une des sôs balutis, al pensà Gabriêl, inmagât di chel splendôr.
«Ce biel…» al disè il frut, cence dâ di intindi che al cjacaràs cun lui. Dopo di che al saltà jù e al parè vê voie di inviâsi di cualchi bande, ancje se li ator no si viodevin trois. «Jo o jeri chi ancje par saludâ i miei amîs. Tu invezit? Ancje tu vevistu cualchidun di saludâ?»
Ducj, al pensà di gnûf Gabriêl, maluseriôs. Ma nol podeve sigûr contâi che a li, tal intrîc dal bosc, lontan chilometris di cjasis e olme umane, lui, parcant la machine in place a Tumieç, chê machine che nol varès nancje podût vuidâ, la patente aromai glotude de sachete di un carabinîr cul etilometri, lui, al jere vignût a li, li che nol saveve nancje ben dulà, ma adalt, sù, di podê cjalâ sot l'inzirli, poiât su lis pieris duris e grispis e lontanis, lui, al jere vignût par saludâ ducj par simpri, ancje se chei ducj, cumò che nol veve plui un lavôr ni al rivave a cjatâ un, e che amîs 'nt veve come simpri, ven a stâi nissun, chei ducj, insome, a jerin pôcs, pocjissims, juste so pari e sô mari, e forsit un barbe e un pâr di agnis, o la sô murose viele, che ae fin, a jê sì, ma a lui no, no jere mai passade, e cussì, cun chei ducj che a jerin pôc e nuie, e jere vere che ancje lui al jere li par saludâ i amîs. O par copâsi, par dîle in struc e cence creance.
«E alore? Mi dîtu?»
Gabriêl, pierdût tai siei pensîrs, no si jere inacuart che il frut al spietave inmò che i rispuindès. «Sì, sì…» al trabascjâ tai dincj, «ancje jo o jeri vignût a saludâ cualchidun».
«E lu âstu cjatât?»
«No… mi pâr propite di no. Ti ai cjatât dome te».
«Ah, ben. Alc 'l'è alc, nuie 'l'è nuie!» i disè il frutin riduçant, e Gabriêl, nol capì nancje lui parcè, al cjatà chês peraulis che al veve sintût dî milante voltis, plui veris dal solit.
«Alc al è alc», al ripetè sotvôs, gratantsi il cjâf.
«Ti tocjarà tornâ une altre volte, alore», al le indenant il picinin, «magari si tornìn a viodi».
Un rumôr al fasè voltâ Gabriêl viers une cise. La bolp lu lumave di framieç lis ramascjis, curiose. Si voltà, par domandâi de bestie ae canaie, ma sul clap nol jere plui nissun. Alore al le sù lui e al cjalà abàs: il foran di piere dure si butave jù a plomp. Sì… al jere il puest just, al pensà.
Ma aromai la fote i jere passade… e cun di plui, al veve tacât a pensà che, cuissà par cuale misteriose gjeografie, la zone che al crodeve disabitade e devi jessi stade dute il contrari. Nol podeve che jessi a stâ li dongje, chel frutin curiôs. Cussì al tornà viers cjase, ancje se in curt si pierdè pal bosc. Pôc mâl, al pensà, prin o dopo al sarès saltât fûr in cualchi paisut, e se par disgracie al fos colât… amen.
Dilunc la strade al veve inmò tai voi il soreli glotût des monts, e cuasi lu ricjatà, intun miluçâr plen di pomis rossis e lustris che a slusivin tal imbrunî. Si fermà a cjapâ sù i miluçs salvadis, doprant la maie come sporte, e al rivà cjase a scûr, scoreât, sgraçât, strac e sglonf di criûre. Sô mari lu cjalà come se e viodès une fantasime, ma subit si inacuarzè des pomis.
«Ben po… Ben fate Gabriêl! A chi mi vegnin fûr almancul doi chilos di marmelade, cussì tu la puartis a Pieri, chel de braide di sore, e tu i domandis une gjaline, che no savevi juste cemût paiâlu».
«Sì, sì… fâs ce tu vûs… ju ai cjapâts sù parcè che a jerin biei di viodi», i rispuindè il zovin, muardint un dai plui ros. Ma al veve pene pensât che e jere stagjon di cjapâju sù, i miluçs, e forsit a Pieri i coventave cualchidun a dâi une man, tal cjamp. Doman, al pensà, al varès provât a domandài.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar fantastic, Gjenar romantic, Raffaele Serafini
giovedì 6 novembre 2014
Rineât
- Lassaitlu stâ! Fedêi, judaitmi!
- Tasêt, predi: vô, tes vuestris bielis citâts, no savês nuie di ce che o vin di scombati, nol è scrit nuie tai vuestris biei libris. O sês pene rivât, ma se o restarais ca sù di nô par cualchi an o ‘ndi varès provis fin vonde.
- O sês lâts fûr di sintiment! Cumò vonde, finîtle in non di Diu, cui us daial il podê di menaçâ un dai siei fîs?
Il predi al cjapà il frut tal braç e si invià corint bande il paîs.
- Se al è fi di Diu no sai, ma di sigûr nol è fi di umigns. Al è un di lôr, al è un salvan. Vualtris doi, fermaitlu.
Doi omenats, a chel ordin dal merìe, a brincarin il predi e i gjavarin des mans il frut trimant.
- Un puar vuarfin. Selerâts, nemîs di Crist!
Si butà in zenoglons e al tacâ a preâ.
- Sì, predi, un vuarfin. Saial dîmi cemût che a son muarts so pari e sô mari? A si son distudâts planc a planc tant che lumins, cun dut che a vevin nemâi e cjamps e a no pativin la fan. Nissune malatie, no vevin bugnons ni segnâi di altre fate, a si sintivin dome stracs. Stracs e avilîts, e ju àn cjatâts tal flum, inneâts, e lis bestiis sparniçadis cence vuide. Ducj si lu sa che i salvans a mudin i lôr fîs cui nestris, te scune, la gnot.
- Cheste matetât e scuen finî daurman. Jacum, al è to nevôt, dîs alc.
- Chel li nol è gno nevôt, don. Lu vês dit propit vô che al à imparât a lei di bessôl e al capìs di latin come se al fos lât in ‘siminari. Al à i voi spirtâts dai salvans e al cjale fis, cun asse. Ancje cumò, lu viodêso, al è cui voi fissâts tal cîl e nol dîs peraule.
- Ma al è un frut cussì inteligjent, cussì bon, al è simpri cun me in glesie di cuant che a son muarts i siei gjenitôrs. Lassaitlu in pâs, volarà dî che lu mandarìn a studiâ, i scrivarai al vescul e i cjatarìn un puest lontan di ca. Par plasê, fradis!
- Masse tart. Chest no nus scjampe. Copilu!
Un dai omenats al tirà fûr un curtìs e lu impirà tra lis cuestis.
- Aaaaaahhhhh.
Al jere stât l’om a berlâ, cuant che un licuit latisin al jere spissulât pardut de feride. Il braç dal om al cisave dulà che il sanc forest lu veve tocjât. I mancjarin lis gjambis. Il licuit, come aghe cjalde, i brusave la cjar e i voi colantji intor. Il frut al cjalave scaturît, sameave che lui, plui di ducj, si des di maravee.
Dai arbui dulintor, a colp, une fumate penze faliscjade di arint e cuvierç dut. La tiere e trime e di dongje al rive sunôr di sivilots.
E prime che la fumate si sfanti, lassantsi daûr dome davoi e confusion, centenârs di vôs, intune, a disin:
Nô o sin antîcs, sin fîs da la mont
nô o jerin ca za prime di vô
di prin che a scomençassis a slambrâ la foreste
cui vuestris filârs e a sburtânus lontan
e ca nô o sarìn ancje dopo di vô
di Xabi Xogrâr da Plêf
Etichetis: Contis, Gjenar di orôr, Gjenar fantastic, Xabier Xogrâr da plêf
lunedì 3 novembre 2014
Çufs
Si svee malcuiet, cu la bocje sute, impastade, netantsi i dincj cu la lenghe. La sere indenant, platant la man fassade sot la taule e dentri de manie, al veve glotût la cene in premure e si jere ficjât tal jet, cence nancje doprâ il spacetin. Sô mari e sô pari no si jerin inacuarts di nuie.
La feride lu lambicave: si jere gratât vie la cjar su la schene de man fintremai a cjatâ il vues, ma almancul al jere in fidance che chest colp nol sarès plui cressût.
«Ce âstu li? Al è un pêl! Uuuh, ce ingomut!»
Mariute e je la plui bieline de classe e Michelut si vergogne di murî. Sgnargotant alc dilunc dal ingjustri al scjampe a platâsi, par gjavâlu vie, zemant di fastidi. Cuant jerial saltât fûr? E parcè tant grues e scûr? No ju à nancje, lui, i pêi… Nissun dai siei compagns ju à!
Cuant che al torne tal banc, Gaetan i riduce e lu poche cul comedon. Michelut si rassegne: lu varessin coionât par un pôc. Di ben che s'al jere gjavât subit, al pense, ma la matine dopo il pêl al è di gnûf li. Anzit, no dome un, ma une piçule schirie, e se nol fos impussibil si disarès che a somein un çuf di jerbe, parfin tal colôr. Ju distirpe cun fature, e lis lidrîs, umidis di sanc, a sburtin chel pensîr. La dì dopo a tornin a cressi, e anche chel dopo inmò, simpri plui vivarosis. In ca di une setemane al veve intor une striche di prât.
Stuf, dilunc la ricreazion, al robe un compàs e al sgarfe, supant il sanc, pa no sporcjâ il banc.
Al sflade, intant che al disrodole la fasse, plen di morbin. Sui ôrs, sot dal sanc secjât, si è za fate su un pocje di croste. Michelut al riduce, content, ma al sint come un grop di cjavei in bocje. Al met dentri i dêts, al tocje, al scaturìs. Al dopre il spacetin cun ferocitât, al mastie, al sbreghe vie, cence il coraç di cjalâsi tal spieli e vierzi la bocje.
Cuant che al spude tal lavandin, i fii luncs e verts si pierdin in tal sgurlâ de aghe.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar di orôr, Raffaele Serafini
domenica 2 novembre 2014
Necropolis
Sui vues di chei ch'a forin, o cjamini, tra busts veants ch'a cuchin i vìfs.
A la Puarte di Brandeburg, glongjadis di cjampanis."
Memorie di une visite 18 years ago
al cimitieri di S. Vit di Udin...
a jentrade e somee propit la Puarte di Brandeburg...
di Checo Tam
Etichetis: Checo Tam, Contis, Gjenar romantic
Iscriviti a: Coments al post (Atom)


text:
Il segretari gjenerâl dal Consei de Europe, Terry Davis, al à invidât lis autoritâts turchis a cirî une soluzion dialogade ae cuestion curde. La declarazion e rive tun moment di tension une vore fuarte a front de repression in vore intal Kurdistan turc e de indisponibilitât dal prin ministri Recep Erdogan a cjatâsi cui rapresentants dal Partît de Societât Democratiche (DTP), l’unic leât ae comunitât curde a vê une rapresentance significative intal Parlament di Ankara. Par cumò, al à dite Davis, nol è il câs di inviâ des tratativis diretis cul PKK (partît curdi che al è stât metût dentri te liste des organizazions teroristis), cundut de tregue unilaterâl proclamade za di timp, ma il guvier turc al pues tacâ a fevelâ almancul cun chei altris sogjets politics che a rapresentin la popolazion curde.
Font: Nationalia, 23/06/09


text:
venerdì 30 aprile 2010
Degustazion NONINO
Une degustazion di ches che restin tal cur. Le famèe Nonino à presentat a l'AIS di Rome une selezion da sò produzion. Le vulcaniche Giannola e lis sos fiis son stadis protagonistis di une degustazion di alt livel sie pa cualitat dal prodot (l'ultim assagio jere une acuavite di ùe moscato mitude in barrique par 19 ains, une robe straordinarie) sie pal clima che an creat tra lis personis che jerin presintis.
Grazie pal vuestri lavor e par come che rapresentais il Friul pal mont!
E un grazie particolar e personal pa comozion che mi ves regalade tal cjercjà i vuestris prodòs che an viart un moment di ricordo particolar....
Grazie pal vuestri lavor e par come che rapresentais il Friul pal mont!
E un grazie particolar e personal pa comozion che mi ves regalade tal cjercjà i vuestris prodòs che an viart un moment di ricordo particolar....
Pubblicato da spirt di vin a 20:29 Nessun commento:
Etichette: culture, degustazion
Necesitat di un aiut
Mi segnalin che il profil personal dal mio blog el risulte in ARABO.
Jo ogni volte che mi colleghi mi dà il profil normal, ma par plasè fasemi savè se chist problema si conferme cun duç!!!
Us ringrazi!
Jo ogni volte che mi colleghi mi dà il profil normal, ma par plasè fasemi savè se chist problema si conferme cun duç!!!
Us ringrazi!
Pubblicato da spirt di vin a 20:27 3 commenti:
Etichette: Personal
domenica 25 aprile 2010
Ricordos da vacancis
Cualchi volte in vacance, masime in certis zonis are une abitudine partasi cjase une butilie di vin local, magari che si veve cjerciât e apreciât. Cumò chist si pol fà dome se si viaze in machine o in treno parce che in aereo..puaris butilis!
Se si dezit di meti le butilie in ta valise, je le pusibilitât di cjatà duç i vistis ineâs tal bon vin. Une aziende à inventât le buste asorbent pa buitilis: se si rompin il vin l'è zupat da chist material e no si ruvine nie.
No mi par une grande invenzion, preferivi alc chel salvas le butilie intiere!!!
Pubblicato da spirt di vin a 18:54 1 commento:
Ce che tocje sintè!
Ier sere in tal zuc di Gerry Scotti "Il milionario" jere une domande pai telespetators che tratave di vin. "QUALE DI QUESTI VINI è UN ROSSO DEL VERONESE?" pusibilitat di rispueste: Moscato, Amarone, Verduzzo e Sauvignon.
Ben, al moment di dà le rispueste juste (Amarone), si è fevelat di moscato piemontes e da zone dell'Oltrepò Pavese (son dismenteas di altris come chel di Pantelleria, ma insome). Invezit, il Verduz l'è stat definit come un vin da culinis di Jesi!!!!
Alore: chel di Jesi si clame Verdicchio, e lis cualitas son ben difarentis dal VERDUZ. Nuie l'è stat det sul Sauvignon ma mior cussì.
Dal moment che sinti ator fevelà di chest programma come un moment di culture, tocjarà rivalutà la preparazion sui vins.
PS A destre un rap di Verdicchio, a çampe di Verduz..... Nancje il rap l'è compain!
Pubblicato da spirt di vin a 14:49 1 commento:
Etichette: cjacaris
martedì 13 aprile 2010
Friulano tipico friulano
Si fevele di un bon risultat al Vinitaly par marchio "Friulano tipico friulano" chel partìs cun l'ex Tocai par slargjasi ai prodòs dal teritori. Polemichis? Crodarai, se no ce italie ise?! Ancje Friulano l'è stat tant, ma tant contestat, e dopo sin rivas a jessi orgoglios di chist nom. Forsi si varès di viodi cimut chel rispuend il marcjat parce che sta a dividi in tanç tocùs le region nol parte a nuje.
Cul mot "DIVIDE et IMPERA" i romans an rivat a comandà tanç popui...cuand si impararae che l'unitat e fas le fuarce?
Pubblicato da spirt di vin a 13:21 Nessun commento:
Etichette: cjacaris
domenica 11 aprile 2010
Amis dal zardin
Primavere e i zardins si colorin.
Il 16 di mai je fieste dai amis dai zardins e rimirà tanç biei colors magari in cualchi aziende che sepi ofrì ancje bon bevi, nol è mal.
Partecipi a chiste iniziative le Tenute di Blasig e le Cantine Pitars.
PS Poi magari dopo ve fat un mazet domandait a jaio il furlanar un vas biel come le so creazion ripuartade in ta fotografie!!!
Pubblicato da spirt di vin a 10:21 Nessun commento:
Etichette: fiestis, tradizions
Ancjemo su Vinitaly
Alore come ben ripuartat tra i comens dal post precedent...le aziende che a vinzut il premi pal Friul je Venete!!!!
Ancje il Messagero Veneto l'è nacuart
e chi altris che an organizat il premi important e seletif..no si pol nancje jemplau di mail di proteste??? Forsi preval le filosofie, dute italiane, di nò fà confusion parce che senò cuissà ce chel pol sucedi...
Pubblicato da spirt di vin a 08:58 Nessun commento:
Etichette: cronache
Iscriviti a: Post (Atom)


text:
...al pues sucedi, savêso, e a mi mi a sucedût: cognossi un fradi particolâr.
Nô no vin il il stes "DNA", ma si sin contâts moments di vite di un om, che par lui al jere pari, par me professôr.
Cuant che lu ai cirût sule tele di ragn di internet, no i soi rivade dongje al prin colp, (inberdeâde come ch'o soi cul computer!) ma a le fin lis peraulis scritis a son deventadis vôs, plene di emozion par me, intal sfuarç di fâmi e fâi capî ce che so pari al à volût dî par tancj students come me. In efiets, no al plui tart di une setemane, un me compagn "maranês" mi à dite: "Par mi el Nigris xe stò come un pare"
Lui, Daniele, il me fradi particolâr nol podeve viodimi, dilà dal telefon, ma o vevi le muse in bore, come cuant che mi interogave so pari, e podopo (come ch'a disin chenti, a Cjarlins) "une tu e une jo" quant che doi si fevelin a mulin parce che un al tache ancjemò prin che chel altri al vedi finît.
Dopo un cors di lenghe furlane o ai imparât ancje a disi ogni pèl un pan e difat cussì mi sintivi intant che lui al fevelave, al veve deçidût di dâmi da tu e intal câs che no mi fos lade ben le robe o podevi lâ a protestâ dal sindic o dal plevan, ma chi o zuri che cussì mi "plasonona" par dîle come a Sarvignan.
Lui al è un fradi simpaticon, al è un om super, come ch'al jere so pari, ma cuntune semplicitât che la figure dal professôr cui voi logâts dai ocjâi scûrs nol podeve dâ par vie de sô catidre.
Mandi Daniele Nigris e, par dîle come te: "Come in famee, une bussade e buine gnot!"
di Barbara Battel


text:
Autun 1917; dopo la disfate di Cjaurêt a stan par rivâ i Todescs e la stradalte e je plene di int che va viers Codroip. Oms, feminis e fruts, bandonade la cjase e la campagne a scjampin, puartant ce ch’a puedin. Vuelin ducj rivâ a passâ il Tiliment prime che a fasin saltâ il puint. Cjars tirâts di un cjavalut e caretis tiradis a man, cjamâts di dute la massarizie che a rivin a puartâ, a vegnin indenant cun fadie. Tal mieç di chê sdrume di int e cjars, al ven indenant un saret tirât di une cjavalute blancje, menât di un siôr cu la scorie in man. Si viôt di lontan ch’al è un siôr, ch’al à un biel capot cul cuel di pelice e un cjapielut di feltri cu la plume. E po, dome i siôrs e viazin cul saret.
Bepo e Lussie, che son a stâ a un tîr di sclop de stradalte, dal curtîl de cjase e vjodin preocupâts che caravane. Lôr no àn pensât di scjampâ. La tiere e la cjase e son dal paron dal paîs e lôr, puars fituai, cui doi fîs in vuere, a tirin indenant ta la miserie plui nere. No àn plui nuie. I soldâts talians i àn bielzà recuisît la vacjute e dutis lis bestiis dal curtîl, lassantji dome une cjarte cui timbris; e cui timbris no si jemple la panze. “Sarà ce che Diu al vorà”, a pensin, e forsit i todescs no saràn piês dai talians. Cussì a spietin, tirant indenant cun cuatri fueis di lidric e cuntun pocjis di patatis e di panolis, che Bepo al veve soterât ta l’ort.
Strombetant, si fâsin strade dôs camionetis di soldâts. Plens di premure; forsit i ultins uficiâi de ritirade che a vuelin passâ a la svelte, prin che ju cjapin i mucs. La int e cîr di tirâsi in bande par lassâju passâ, ma plui di cualchi carete e riscjie di lâ tal fossâl. Al saret dal siôr i vâ piês; nol fâs a timp a tirâsi in bande che une camionete i dâ une pocade che lu bute cuntune ruede tal vueit. La cjavalute e si ombrìs e si bute a man drete. Il saret si ribalte tal fossâl e il siôr al reste sot. La cjavalute, spacadis li cenglis e rive a suiassile e e scjampe pai cjamps, spauride.
Bepo e Lussie, viodude la sene, si fasin dongje par puartâ aiût. Cualchidun de caravane i jere bielzà lât dongje al siôr e po al jere tornât pe sô strade. Il siôr al è sot dal saret e al è ni vore malcuinçât. Tirât in bande il saret, a cirin di movilu ma lui al sunsure “Nooo…”; al devi jessi dut rot dentri e un fîl di sanc ai jes dal cjanton de bocje. A capissin ch’al va pai ultins e no puedin fâ altri che tignîji la man, par dâi coragjo. Il siôr al rive a sunsurâ “Graciis … graciis ...”. Al capìs ch’e je la sô ore e che si sta distudant. Po al à un salustri e zirant i voi viers il saret, ribaltât dongje di lui, al rive ancjemò a sunsurâ: “il saret … il sa …” e e nol rive a finî la peraule.
Su la stradalte la procession no si ferme e nissun al fâs câs a chê tragjedie; ’nd àn avonde di pensâ par lôr. Il siôr nol vêve ni tacuin ni documents, che forsit chei che i jerin lâts dongje subit, i vevin puartât vie. Cussì no si è savût cui ch’al jere. Bepo e Lussie no an cûr di lassâ chel muart bandonât tal fossâl, che a podaressin rosealu lis bestiis. Cussì, par caritât cristiane, Bepo al vâ a cjoli la pale e lu sotere su l’ôr dal fossâl, tal so capot cul cuel di pelice e cul cjapielut di feltri cu la plume, su la muse.
Prin di tornâ a cjase Bepo al cjale il saret, cussì biel, di len lustri. Robe di lus che dome i siôrs e podevin permetisi. Al à une ruede rote e une stangje crevade, ma a si podares comedâ e cussì al decît di puartâlu a cjase.
Sfadiant no pôc, lui e Lussie lu tirin fûr dal fossâl e un pôc a la volte lu strissinin fin a cjase. Lu metin sot la lobie cun parsore i tocs de ruede e lu cuvierzin cuntune tele cerade. E e si dismentein di lui.
I agns de vuere e son dûrs par ducj, ma Bepo e Lussie e rivin a puartassâle fûr. Dai fîs no àn plui gnovis di un biel pieç e lôr a spêrin simpri di tornâ a viodiu, e a prein par lôr.
Une matine di Novembar dal ’18, Bepo e Lussie a sintin di lontan lis cjampanis di Codroip, po chês di Rivolt, di Lonche, di Bertiûl e a capìssin che e je finide la vuere. Bepo e Lussie si strenzin a lunc, a si bussin e si metin a vaî de contentece: ”Cumò e tornaràn ancje i fîs”, a pensin. Ma i fîs no tornin. Une dì e si presentin doi carabinîrs a puartâ une grande buste zâle, ur fâsin il salût e po a van. Te buste e son dôi papîrs cun dôs madais di bronç. Il Re ur ringracie pai fîs “… caduti per la Patria …“ e cun chel a ju paie.
A Bepo e Lussie ur cole il mont intor e a vain fin a no vê plui lagrimis tai voi. “Cemût fasarìn a tirâ indenant?” a pensin disperâts. “Cumò il paron al tornarà a volê il fit. Ma cence i fîs a judânus te campagne, cemût fasìno?”. Bepo al è plui avilît di Lussie e al sta oris a cjalâ fûr dal barcon, cence dî nuie. “Al à pierdût la voie di vivi” e pense jê e i dûl il cûr a viodilu cussì. Une dì i ven un pinsîr “Parcè no metistu a puest il saret?” i fâs. Bepo, plui par no dâi cuintri che par altri, si met a vore. In doi dîs al comede il saret e cumò al è content di vêlu fat. Nol à un cjaval par tirâlu, ma d’istès al clame Lussie. “Monte su chi lu provìn!” fâs Bepo. Lussie, un pôc imbaraçade e ubidìs riduçant, e Bepo, tal mieç des stangjis, la mene ator pal curtîl. “Gjie, gjie, voo, voo” e fâs Lussie ridint, e ancje Bepo al rît content. Al jere cetant timp che no ridevin cussì.
Zirant pal curtîl une ruede dal saret e monte sù di in toc di len ch’al jere par tiere, e e fâs un salt. Lussie e sint un sunôr strani, come a scjassâ une casèle di clauts; ma no son clauts. Ancje Bepo lu sint e al torne a passâ cu la ruede sul len, par sintî miôr. “Al è alc sot la sente” al fâs Bepo. Cun fadie al rive a disclaudâle e al cjale sot. Ben scuindût ta un cjanton, al è un sacut di vilût, ni vore pesant. Lu disgrope e lu ribalte par tiere. Si no ur ven un colp ur mancje pôc. Un grum di monedis di aur e di arint a lusin tal soreli. Liris talianis, Marengos e Talars di Marie Taresie; un capitâl. Son cence peraulis e spaventâts a chê viste; ”Bisugne taponâ chescj bêçs” e fâs Lussie, ripijantsi de sorprese. “Se cualchidun al ven a savêlu, nus copin par puartanusju vie”. Bepo al ten cualchi monede e il rest lu met intune cassete, che al cale tal poç. Il dì dopo al va a Udin e al torne cuntun tacuin gnûf, plen di cjartis di mil e ancje di plui piçulis. Cheste fortune ur gambìje la vite. Bepo al fâs ancjemò ni vore di viaçs a Udin e cumò la cjase e la tiere e son sô. Il vecjo paron, lât in disgracie, parvie che i fituai cu la vuere no i àn pajât il fit, ur à vendût dute la campagne e cumò Bepo e Lussie e àn i fituai ch’a lavorin par lôr.
Cumò Bepo al vâ in paîs cul saret, tirât di une cjavalute blancje, e cuant ch’al passe la int lu salude tirant jù il cjapiel “… siôr Bepo!”, e ogni volte i lusin i voi. Nissun al olse domandâi cemût ch’al è deventât siôr, ancje se ducj a san che la vuere e je simpri une disgracie par tancj e une fortune par pôcs.
Là jù su la stradalte, su l’ôr dal fossâl, e je une tumbulute di tiere cuntune crôs cence non. Cualchidun al’à scrit cul lapis “Graciis”, e un vasut di flôrs frescs nol mancje mai, sot chê crosute.
di Pauli Jacuss (IV3IAN)


text:
www.vuestrifigâr.clickpinsir
Cjars amîs,
A mi plâs pensâ di jessi stât puartât dal vint o colât dal bec di un mierli une dì di caligo, chi tal cjanton dal curtîl tra il mûr de stale e la fereade a confin. Tor il mil nûf cent la mê vite e je sburtade fûr da un grignelut, a si è svilupade sflandorose cence mancjâ a lis cunvignis des stagjons.
O ai catalogât plui o mancul cent agns di storiis da lis fameis vivudis in cheste cjase.
Nuie al e lât pierdût.
Voaltris canais, a jeris la mê gjonde, a son passâts tancj agns, di cuant ancjemò fruts i veis lassât cheste cjase par lâ vie pal mont.
Jo o jeri la vuestre scjale par lâ sù in cîl. Tu unic mascli in fra mieç trê frutis, tu ti rimpinavis sui miei ramaçs par rivâ sul cuviert dal toblât a cjantâ a plene vôs dentri di une grande plere lis cjançons di Mina e Celentano. Voaltris frutis ogni une su la sô ramascje a niçulâsi. Mi vegnin ancjemò i sgrisui al pinsîr di cuant che une e je colade cun dut il ramaç, su lis plantis di lidric, e la mame e je corude a tirâle fûr dal fueam e dai fîcs in marmelade. Nuie mâl, dome une bote tal cûl e il vistît dut tacolât. No tu stevis in te piel a fuarce di ridi.
Ce biei ricuarts! Nissun a ju à rimplaçâts.
La ultime Istât seis vignûts in visite a cheste dimore viere, o ai cucât i vuestris sintiments, la nostalgjie di moments passâts in chest curtîl cumò desert cence nancje un cjan o un cocodâ di gjaline o un mierli a becotâ chei doi fîcs imbalsamâts dal soreli di Avost.
Mi veis cjalât a dilunc, lagrimis cidinis a colavin su lis vuestris musis grispadis. Lis mês fueis, coladis prime de Sierade a fasevin un tapêt zâl sot i vuestris pîts.
I varès volût cjapâus ducj tai miei ramaçs come une volte e platâus cuintri il gno biel fueam vert, donâus lis mês pomis dolcis, magari cussì no.
La vuestre vignude mi à regalât ancjemò un an di vite, cumò al è rivât il moment dai salûts.
Us lassi il gno testament spirituâl, lis clâfs di jentrade lis cognossis.
Al vuestri clickpinsîr si spalanche la barconete e ta un marilamp a comparissin imagjinis e sunôrs
da lis bielis zornadis passadis a zuiâ tal gno grim.
Mandi a ducj par simpri,
il vuestri figâr
di O.Zete


text:
09 ott 2010
Dal Tiliment al Nadison / Dal Tagliamento al Natisone
Dal Tiliment al Nadison al é indulà che si fevele plui furlan e forsit ancje dulà che si cjate le vere anime furlane. Se po no é chê dai zovins ma chê dai vecjos maridâts, a no sarà simpri lêgre ma di sigûr un tic sentimentâl, romantiche e lancurôse.Come tar chest video. cun tun vêr slow fat par balâ benplan e in doi, come che no si fâ plui.
Fra il Tagliamento e il Natisone si trova il cuore del Friuli dove si parla di più in friulano, ma anche dove si cantano le vecchie villotte sentimentali, melanconiche e a volte tristi. Come in questo video con uno slow in sottofondo fatto per ballare in due, come non si fa più abbastanza.
Scrit dal Mario Sommarti A l'ore juste: 16:38
Etichetât: Arte, musicâls, Pan di cjase, videoclips
Nessun commento:
Iscriviti a: Commenti sul post (Atom)


text:
Cheche
La cheche (Pica pica) e je un uciel de famee dai corvidis; e à il cjâf, la schene e il pet neris, lis scapolâris e la panze blancjis, lis alis e la code neris cun riflès verts, purpurins.
E bacighe terens vierts cun arbui e cisis indulà che e fâs nîts a cupule, gjeneralmentri sui arbui plui alts.
Lis chechis a si nudrissin di frutams, ragns e insets. A deponin un numar di ûfs jenfri cuatri e vot, e a si curin dai pulins par 22-24 dîs.
E mostre une elevade curiositât soredut pai ogjets lusints e e à la tindince a robâju e a platâju, parcè che a somein ai scussons che i fàsin gole un grun.


text:
Il prin di Avrîl al è stât sotscrit in maniere uficiâl il pat jenfri PSE (la sezion basche dal PSOE) e PP par permeti ai socialiscj di guviernâ la Comunitât Autonome Basche intai prossims agns. Si trate di un acuardi sui ponts di convergjence tra lis dôs formazions politichis che al va de lote cuintri di ETA ae limitazion de politiche linguistiche a pro dal euskara, fin ae riorganizazion de radiotelevision basche EiTB daûr di criteris che a ‘nt fasin un imprest plui in linie cu la gnove situazion istituzionâl. No si trate, dut câs, di un vêr pat di guvier, dal moment che il PSE al aministrarà cuntun guvier di minorance e il PP al restarà ae “oposizion”, ma sigurant cui siei vôts une cierte stabilitât di guvier. Cun di fat, se il socialist Patxi López al sarà il gnûf president de Comunitât Autonome Basche, ae presidence dal Parlament e je za stade elete cun 38 vôts la popolâr Arantza Quiroga, intant che Izaskun Bilbao e à vût i 36 vôts dai partîts bascs (PNV, EA, EB e Aralar). In graciis de esclusion sfuarçade des listis de çampe indipendentiste basche e de sproporzion di rapresentance tra lis trê provinciis de CAB, il podê al è duncje tes mans dai partîts spagnoliscj, cundut che a son minorance intal paîs. A ricuardâlu al è stât ancje un rapresentant politic ben lontan di cualsisedi simpatie pal nazionalisim basc, ven a dî il president de Navare Miguel Sanz.
Font: Gara, 02-04/04/09; Món Divers, 31/03/09


text:
Gales: pe Cymdeithas il guvier nol manten lis promessis sul cuotidian par galês
Pe associazion Cymdeithas yr Iaith Gymraeg l’esecutîf galês – formât dai Laburiscj e dal Plaid Cymru – no à mantignût une des promessis presentadis intal program di guvier, ven a dî chê di garantî dut il jutori che al covente par meti in pîts un cuotidian par galês. Chel di un cuotidian di plante fûr par galês al è un progjet che si cîr di inviâ za di timp e, ancje su la fonde des promessis de coalizion di guvier, al someave aromai che il 2008 al fos l’an just par partî. Dut câs ai 5 di Fevrâr il ministri galês pal patrimoni culturâl, Rhodri Glyn Thomas, al à comunicât che il guvier al varès metût a disposizion pal progjet 200 mil euros, a front di une cifre tra i 600 mil e il milion di euros che e coventarès par inviâ il progjet e sburtâlu tal prin an di ativitât. Di chi duncje la proteste de Cymdeithas, la associazion che di agns e je in prime linie pai dirits linguistics dai galês e che ta cheste sô bataie e je stade protagoniste di cetantis azions che a àn fat scjas e che e à vût un grum dai siei membris impresonâts pes lôr azions di disobedience civîl.
Font: Cymdeithas, 08/02/08


text:
Il
guvier de Comunitât Autonome Basche al à metût jù il prin plan
linguistic pe Ertzaintza,
o sei la polizie autonome basche. Il document, che cumò al è al
esam dai sindacâts di categorie, al varès di jessi fat bon tal zîr
di pocjis setemanis. In dì di vuê, plui dal 60% dai agjents di
chest cuarp nol è in stât di fevelâ par euskara. L’obietîf dal
plan, duncje, al è chel di garantî i dirits linguistics dai
citadins ancje cuant che si cjatin a vê a ce fâ cu la polizie. Par
chest, tra lis variis azions programadis, si previôt un aument intal
numar dai agjents in distac par imparâ la lenghe basche, in spiete
di svilupâ un percors di formazion linguistiche specific pai membris
di cheste fuarce di polizie.
Font:
El
Correo,
27/09/14


text:
Romanie: nassût un altri partît ongjarês
I ongjarês de Romanie a àn metût sù un partît politic gnûf, che si met in alternative ae Aleance Democratiche dai Ongjarês in Romanie che, ta chescj agns, al à fat di moviment di racuelte dal vôt magjâr de Transilvanie. Si trate dal Partît Civic Ongjarês e un dai siei obietîfs di fonde al è chel di otignî la autonomie de regjon dal Székelyföld. I székely a son une comunitât cun carateristichis un tic diviersis rispiet al rest de popolazion ongjarese che e vîf in Romanie e al è za di agns che a domandin une regjon autonome. Il partît al da, duncje, vôs a cheste domande popolâr.
Font: Divers.ro, 30/01/08; Mon Divers, 31/01/08


text:
Intune
conference stampe che si è tignude ai 14 di Dicembar, i
rapresentants dal Partît Socialist, di Podemos,
di Més per Mallora,
di Més per Minorca
e di Gent per Formentera
a àn comunicât di vê presentât une propueste di leç par tornâ a
meti la cognossince dal catalan tant che element necessari par podê
lavorâ intune aministrazion publiche des Baleârs. Cun di fat, dopo
de modifiche de normative su la funzion publiche fate buine te
legjislature stade dal guvier di diestre, la cognossince de lenghe
proprie des isulis e jere deventade facoltative par cui che al lavore
intun ufici public. Chel istès, i partîts che a àn presentât la
propueste a àn invidât ancje il PP a poiâle in maniere di superâ
l’ûs de lenghe tant che imprest di lote partitiche. L’intindiment
des fuarcis che a poin il gnûf guvier progressist – nazionalitari
al è chel di fâ buine la gnove leç dentri di Fevrâr di chest an
che al ven.
Font:
La Vanguardia,
14/12/15